Omstrede gaste by OB se verjaardagpartytjieAdv. Dali Mpofu. Die openbare beskermer, adv. Busisiwe Mkhwebane, het wéér die wenkbroue laat lig toe sy verskeie veelbesproke politieke figure by haar 50ste verjaardagviering onthaal het. Minstens een van hulle staan pens en pootjies in die middel van haar ondersoek na die Gupta-verwante Estina-suiwelplaas naby Vrede in die Oos-Vrystaat. Daar is veral drie gaste wat reeds groot opspraak verwek het. Die eerste is die voormalige sekretaris-generaal van die EFF, adv. Dali Mpofu, wat steeds ŉ prominente rol in dié politieke party speel. Die EFF is een van die belangrikste partye wat eersdaags in die parlement moet besluit of sy haar pos moet behou, en is die enigste party wat uitgesproke is in sy oortuiging dat sy wel in haar pos moet aanbly. Minister Mosebenzi Zwane. Nóg ŉ omstrede gas by haar partytjie was die voormalige minister van staatsveiligheid in die Zuma-kabinet, adv. Bongani Bongo. Hy is op die oomblik uit op borgtog nadat hy gearresteer is weens sy beweerde poging om adv. Ntuthuzelo Vanara, wat getuienis gelei het tydens die parlementêre ondersoek na staatskaping by Eskom, om te koop. Dit was sodat hy nie moeilike vrae aan Eskom sal stel tydens die ondersoek nie. Hardnekkige gerugte bly kop uitsteek dat Mkhwebane in ŉ stadium betalings van die Staatsekerheidsagentskap ontvang het. Sy ontken dit, en is tans uitgesproke oor haar ontevredenheid dat die Suid-Afrikaanse Inkomstediens (SAID) haar inkomste oudit, soos hulle jaarliks met baie Suid-Afrikaners doen. Die mees omstrede politikus wat glo Mkhwebane se partytjie bygewoon het, is die voormalige minister van minerale hulpbronne in die Zuma-kabinet, Mosebenzi Zwane. Hy was Vrystaatse LUR vir landbou in die provinsiale kabinet van die eertydse premier Ace Magashule toe groot bedrae staatsgeld van die Gupta-verwante Estina-suiwelplaas gekanaliseer is na die omstrede Gupta-troue by Sun City. Wat onmiddellike vrae oor ŉ botsing van belange laat ontstaan, is dat Mkhwebane tans besig is met ŉ ondersoek na die hele Estina-debakel; ŉ ondersoek waarvan Zwane ŉ hoeksteen vorm. In reaksie hierop het die DA-hoofsweep Natasha Mazzone gesê ŉ onmiddellike amptelike ondersoek is noodsaaklik. “Dit trek nogmaals Mkhwebane se bewerings dat sy die Grondwet gelees én verstaan het in twyfel as sy nie eens die basiese konsep van die botsing van belange kan insien nie.”